**Paal Bog** (født 5. desember 1919 i Nærøy, død 19. september 2002 i Nedstrand) var en norsk samfunnsøkonom, diplomat og ambassadør.

Karriere
--------

Paal Bog var elev ved Kongsgård skole i Stavanger.
Han tok økonomisk embedseksamen (cand.oecon.) i 1946. Som student etter fredsslutningen engasjerte han seg i studentpolitikk, og stilte i 1946 som kommunistisk studentgruppes kandidat til formannsvervet i Det norske studentersamfund. Han fikk 227 stemmer, og tapte dermed valget for Svenn Stray fra den konservative studentforening, som fikk 267 stemmer.

Etter utdannelsen ble han ansatt i Statistisk sentralbyrå (SSB). Han arbeidet i SSB til 1953, kun avbrutt av et studium ved London School of Economics i 1950–1951. Deretter var han konsulent i Tolldirektoratet, men vendte så tilbake til SSB. Han var fra 1953 til 1955 tilknyttet Indiafondets Fiskeriprosjekt i den daværende staten Travancore-Cochin (som kun eksisterte som selvstendig stat fra 1949 til 1956, og fra 1956 er en indisk delstat kalt Kerala). I perioden 1956-1958 bodde Bog med sin familie i Kairo i Egypt, der han arbeidet med opprettelsen av Den forente arabiske republikk - unionen mellom Egypt og Syria. Senere ble han underdirektør og avdelingsdirektør i SSB. Fra 1969 til 1975 arbeidet han ved Direktoratet for utviklingssamarbeid, før han fra 1975 var ekspedisjonssjef (med ansvar for utviklingshjelp) i Utenriksdepartementet. Fra 1982 til 1988 var han Norges ambassadør til Kenya og sideakkreditert til Etiopia og Uganda. Han mottok St. Olavs Orden i 1987.

Han satt i UNICEFs internasjonale styre fra 1977 til 1981, fra 1980 som formann.

Familie
-------

Paal Bog var sønn av rektor og Venstre-politiker Olav Bog (1892–1979) og Severine Krosslid (1892–1926). Fra 1944 til 1950 var han gift med sosialpsykolog og kvinneforsker Harriet Holter. Fra 1954 til 1968 var han gift med billedkunstneren Kari Robak (1927–2014). Paal Bog har en sønn fra andre ekteskap, forfatteren Ola Bog (1955 - ).

Referanser
----------

1. 1 2   Store norske leksikon, Store norske leksikon-ID Paal\_Bog[Hentet fra Wikidata]
2. ↑  Paal Bog i Store norske leksikon.
3. ↑  Leidulv Namtvedt, *Paal Bog* nekrolog i Aftenposten den 3. oktober 2002.
4. ↑  Stavanger Aftenblad: "Ryfylkingen Paal Bog til hjelpearbeid i India", 16. mars 1953 s.1.
5. 1 2  *Studentene fra 1940*. Oslo: Bokkomiteen for studentene fra 1940. 1965.
6. ↑  «Konservativ formann i Det norske studentersamfund». *Nasjonalbiblioteket www.nb.no*. Nordlandsposten. 25. november 1946. Besøkt 29. september 2020.
7. ↑  Bjerkholt, Olav (2000). *Kunnskapens krav: om opprettelsen av Forskningsavdelingen i Statistisk sentralbyrå*. Oslo: Statistisk sentralbyrå. ISBN 8253748566.
8. ↑  *Sterkt krydret indisk mat er utmerket* i VG den 24. juni 1955.
9. ↑  «Norsk formann i UNICEFs styre». *Nasjonalbiblioteket www.nb.no*. Sandefjords Blad. 2. juni 1980. Besøkt 29. september 2020. «Ekspedisjonssjef Paal Bog er valgt til formann i styret for De forente nasjoners barnefond (UNICEF) for en 1-års periode fra 1. august iår, melder den norske FN-delegasjonen i New York. Bog ble valgt med akklamasjon på et styremøte i UNICEF i New York.»
10. ↑  Widerberg, Karin (25. februar 2020). «Harriet Holter». *Norsk biografisk leksikon*. Besøkt 10. november 2020.
11. ↑  «Bog, Paal f. 5 Des 1919 Nærøy, Nord-Trøndelag d. 16 Sep 2002 Nedstrand, Tysvær, Rogaland: Eidsvollsmenn». *data.eidsvollsmenn.no*. Besøkt 12. november 2020.

|  |  |
| --- | --- |
| Oppslagsverk/autoritetsdata | Store norske leksikon **·** Historisk befolkningsregister **·** Geni **·** VIAF **·** LCCN
 |